കുടിവെള്ളം ടോയ്ലെറ്റ് സൗകര്യമില്ലാതെ ആര്യനാട് ഡിപ്പോയില് യാത്രക്കാര് വലയുന്നു ആര്യനാട്: ആര്യനാട് കെ.എസ്.ആര്.ടി.സി ഡിപ്പോയില് എത്തുന്ന യാത്രക്കാര്ക്ക് കുടിവെള്ള സൗകര്യമോ, ടോയ്ലെറ്റ് സൗകര്യമോയില്ലെന്ന് പരാതി. ഡിപ്പോയില് മുന് എം.എല്.എയുടെ ഫണ്ട് ഉപയോഗിച്ച് നിര്മ്മിച്ച ബാത്ത്റൂം പൊളിച്ച് പുതിയത് നിര്മ്മിച്ച് കൊണ്ടിരിക്കുകയാണ്. അത്യാവശ്യക്കാര് ഡിപ്പോയിലെത്തിയാല് വലഞ്ഞത് തന്നെ. ഡിപ്പോയിലെ ടിക്കറ്റ് ആന്ഡ് കാഷ് സെക്ഷനിലും, വര്ക്ക് ഷോപ്പിലും ബാത്ത്റൂം ഉണ്ടെങ്കിലും അത് ജീവനക്കാരുടേതാണ്. മുന്പ് ഡിപ്പോയിലെ ജീവനക്കാര്ക്ക് വേണ്ടി വെള്ളം തിളപ്പിച്ചു സൂക്ഷിച്ചിരുന്നു. ഇത് സ്കൂള് കുട്ടികള്ക്കും യാത്രക്കാര്ക്കും വളരെയേറെ ഗുണം ചെയ്തു. ഇപ്പോള് ജീവനക്കാര്ക്കും വെള്ളം നല്കാറില്ല. ഡിപ്പോയ്ക്കുള്ളില് ഉണ്ടായിരുന്ന ഫെഡറല് ബാങ്കിന്റെ എ.ടി.എം കൗണ്ടറും എടുത്തു മാറ്റി. ഫെഡറല് ബാങ്കുമായുള്ള കരാര് കെ.എസ്.ആര്.ടി.സി അവസാനിപ്പിച്ചതാണ് കാരണം. ഡിപ്പോയ്ക്കുള്ളില് പുതിയ രണ്ട് കെട്ടിടങ്ങളുടെ നിര്മ്മാണ പ്രവര്ത്തനങ്ങള് നടക്കുന്നതിനാല് ഡിപ്പോ ചെളിക്കളമായി മാറി. ഓടാത്ത ബസുകള് ഡിപ്പോയില് ഒതുക്കിയിട്ടിരിക്കുന്നത് കാരണം വന്നുപോകുന്ന ബസുകള് തിരിക്കാനുള്ള സൗകര്യം പോലും ഇവിടെയില്ല. ഡിപ്പോയില് വെയിറ്റിംഗ് ഷെഡ് ഇല്ലാത്തത് കാരണം യാത്രക്കാര് തലങ്ങും വിലങ്ങും സഞ്ചരിക്കുന്നത് അപകടം വര്ദ്ധിപ്പിക്കുന്നുണ്ട്. 150 ലധികം ജീവനക്കാര് ആര്യനാട് ഡിപ്പോയില് ജോലി ചെയ്യുന്നുണ്ടെങ്കിലും കുടിവെള്ളം എത്തിക്കാന് ബന്ധപ്പെട്ടവര് ശ്രമിക്കുന്നില്ലെന്നും പരാതിയുണ്ട്.